Henry, par la grâce de Dieu, roy de France, scavoir à tous présens et advenir. Nous avons receu l’humble supplication de noz chers et bien amez les Mayeur, eschevins, manans et habitans de nostre ville de Rouvre, en nostre duché de Bourgoigne, contenant que [par] noz prédécesseurs, que Dieu absoille, leur auroient esté donnez et ouctroyez plusieurs baulx, droiz, previleiges, prérogatives, franchises, libertez, statuz et usaiges, lesquelz ilz feront apparoir quant mestier sera, et d’iceulx auroient tousjours jouy jusques à présent. Touteffois, doubtans les dictz supplians que on les voulsist en la jouissance d’iceulx troubler et empescher, sy par nous ne leur estoient confermez, ilz se seroient retirez par devers nous et nous auroient très humblement supplié et requis sur ce leur impartir noz grâce et liberalité. Pour ce est il que nous, considérans la bonne loyaulté et obeyssance que les dictz supplians ont de toute antieinneté porté à noz diz prédecesseurs roys et à la coronne de France, et espérons qu’ilz y continueront de bien en mieulx envers nous. Pour ces causes et aultres bonnes considerations à ce nous mouvans. Tous et chascun lesdictz previléges, droiz, prérogatives, franchises, libertez, statuz, coustumes et usaiges, dons, grâces et ouctroyz à eulx faictz et ouctroyez par noz diz predécesseurs, avons ratiffiez, confermez et approuvez et par ces presentes, de nostre grâce espécial, plaine puissance et auctorité royal, ratiffions, confermons, approuvons et avons pour agréables. Pour par les dictz supplians en jouyr et user, tant et sy avant qu’ilz en ont par cy devant dhuement et justement joy et usé ou qu’ilz font encores de présent. Sy donnons en mandement, par ces mesmes présentes, à noz amez et feaulx conseillers, les gens tenans nostre Court de Parlement et de noz Comptes à Dijon, au bailly de Dijon ou son lieutenant, et à tous noz aultres justiciers et officiers ou à leurs lieutenans et à chacun d’eulx, sy comme à luy appartiendra, que de noz présens grâce, approbation, ratiffication et confirmation, ilz facent, souffrent et laissent lesdictz supplians et leurs successeurs joyr et user plainement et paisiblement, sans en ce leur faire mettre ou donner, ne souffrir estre faict, mis ou donné aulcung trouble, destourbier ou empeschement au contraire. Lesquelz si faictz, mis ou donnez leur estoient, les mettent ou facent mettre incontinant et sans delay à plaine delivrance et au premier estat et deu, car tel est nostre plaisir. Et affin que ce soyt chose ferme et stable à tousjours, nous avons faict mettre nostre seel à ces dictes présentes, saufz en autres choses nostre droit et l’autruy en toutes. Donné à Fontainebleau ou mois de janvier l’an de grace mil cinq cens quarante sept et de nostre regne le premier. § Par le Roy, J. PERARD. § Visa contentor, J. PERARD.